Klevenow, wo  urschprönglech as Borg im Mittualter ufbout worde esch, het met em Herrehus, Park, Waud ond de Näbegüeter öber Johrhunderti eine vo de schönste ond öutischste Familienbsetz vo Pommern gha. S Igangsportal ond d Schlossmure send im 17. Johrhondert bout ond 1997/98 reschtauriert worde. Im 60 Morge grosse Park, wo öppe om 1850 ome agleit worde esch, häts es paar Tömple, de Poggendorfer Trebel ond veli as Naturdänkmöler kännzeichneti Böum.